32004L0070
L 127/97
JURNALUL OFÍCIAL AL UNIUNII EUROPENE
DIRECTIVA 2004/70/CE A COMISIEI
din 28 aprilie 2004
de modificare a Directivei 2000/29/CE a Consiliului privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1) și, în special, articolul 14 al doilea paragraf literele (c) și (d),
întrucât:
(1)
Articolul 20 din Actul de aderare din 2003 se referă la anexa II la actul respectiv, care conține adaptări la acquis impuse de aderare. Cu toate acestea, în principiu, anexa II ia în considerare numai adaptările actelor adoptate înaintea datei limită pentru negocierile de aderare, adică 1 noiembrie 2002.
(2)
Cu toate acestea, este necesar să se aducă adaptări suplimentare la acquis, în special la actele adoptate după această dată, precum și la actele care nu au putut fi incluse în anexa II sau care, ca urmare a modificării circumstanțelor, necesită noi adaptări.
(3)
Directiva 2000/29/CE a fost modificată de mai multe ori după 1 noiembrie 2002 în ceea ce privește anumite dispoziții care au fost adaptate prin Actul de aderare din 2003.
(4)
Prin Actul de aderare din 2003, Lituania a obținut statutul de zonă protejată împotriva rizomaniei (virusul îngălbenirii și necrozării nervurilor frunzelor de sfeclă) pentru o perioadă de timp care expiră la 31 martie 2006. Textul anexei IV ar trebui modificat pentru a reflecta modificările aduse de Actul de aderare.
(5)
Prin Actul de aderare din 2003, Letonia, Slovenia și Slovacia au obținut statutul de zonă protejată împotriva Globodera pallida (Stone) Behrens pentru o perioadă de timp care expiră la 31 martie 2006. Textul anexei IV ar trebui modificat pentru a reflecta modificările aduse de Actul de aderare.
(6)
Prin Actul de aderare din 2003, Malta a obținut statutul de zonă protejată împotriva virusului Citrus tristeza (rase europene) pentru o perioadă de timp care expiră la 31 martie 2006. Textul anexei IV ar trebui modificat pentru a reflecta modificările aduse de Actul de aderare.
(7)
Din motive de claritate, ar trebui să se reunească într-un singur text unele dintre modificările aduse de la 1 noiembrie 2002. Ar trebui să se acorde statelor membre un termen corespunzător pentru punerea în aplicare a dispozițiilor prezentei directive care nu reflectă legislația existentă.
(8)
Prin urmare, Directiva 2000/29/CE trebuie modificată.
(9)
Măsurile prevăzute de prezenta directivă sunt conforme cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
Directiva 2000/29/CE se modifică după cum urmează:
1.
Anexele I, II, III și IV se modifică în conformitate cu anexa la prezenta directivă.
2.
Anexa IV, partea B se modifică în conformitate cu anexa II la prezenta directivă.
Articolul 2
Statele membre pun în aplicare actele cu putere de lege și actele administrative necesare pentru a se conforma anexei II la prezenta directivă până la 1 iunie 2004. Statele membre comunică de îndată textele acestor dispoziții, precum și un tabel de corespondență între aceste dispoziții și prezenta directivă.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare sub rezerva și la data intrării în vigoare a Tratatului de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei.
Articolul 4
Prezenta directivă se adresează statelor membre.
Adoptată la Bruxelles, 28 aprilie 2004.